ЛIыхъужьу зэуахэм я фэеплъщ
Къэхъун къуажэм дэт курыт школ №1-м ФокIадэм и 25-м щекIуэкIащ волейболымкIэ щIалэгъуалэ гупхэм зэIэпах кубокыр къэхьынымкIэ зэпеуэр. Ар траухуат Аруан районым щыщу Афганистаным щыхэкIуэда зауэлIхэм я фэеплъым.
Зэхьэзэхуэр къызэригъэпэщат «Афганистан зауэм, дзэ зэпэщIэтыныгъэхэм я ветеранхэм я зэгухьэныгъэ» Къэбэрдей-Балъкъэр IуэхущIапIэм, Аруан районым и щIыпIэ администрацэмрэ «ВоИн» зэгухьэныгъэм и щIыналъэ къудамэмрэ и дэIэпыкъуэгъуу.
Зэпеуэм щызэхьэзэхуащ Аруан, Лэскэн районхэм я гупхэр. Япэ увыпIэр къэзыхьахэр ягъэпэжащ, цIыхуийм медалхэмрэ щIыхь тхылъхэмрэ хуагъэфэщащ. Пашэ хъуа гупым иратащ зэIэпах кубокыр.
Зэхьэзэхуэм зыкърагъэхьэлIат Аруан районым, Къэхъун къуажэм я щIыпIэ администрацэхэм я лIыкIуэхэм, Афганистан зауэм и ветеранхэм.
Къызэхуэсахэм фIэхъус ярихащ Аруан районым и щIыпIэ администрацэм физическэ щэнхабзэмрэ спортымкIэ и къудамэм и унафэщI КIурашын Владимир.
КъБР-м и Парламентым и депутат, КъБР-м «СВАЛВВК» и зэгухьэныгъэм и правленэм и унафэщI Тхьэгъэлэдж Тимур афган зауэр зэрекIуэкIамрэ хэкIуэдахэмрэ тепсэлъыхьа нэужь, лIыгъэ зезыхьахэм дакъикъэкIэ хуэщыгъуащ къызэхуэсахэр.
Зэхьэзэхуэм хэтахэм фIыщIэ хуащIащ Къэхъун къуажэм и щIыпIэ администрацэм и Iэтащхьэ Къандэхъу Леонид, зэхьэзэхуэхэм я судья нэхъыщхьэ Гулэжын Беслъэн, Афганистаным щыхэкIуэда НэгъэцIу Хьэсэнбий и лъэпкъым щыщ нэхъыжьым, нэгъуэщIхэми.
Япэ увыпIэмрэ зэIэпах кубокымрэ а махуэм къэзыхьар Къэхъун къуажэм и гупырщ. ЕтIуанэ, ещанэ увыпIэхэр ялъысащ Ташлы-Таларэ Шэрэдж Ищхъэрэрэ къикIахэм.
БАГЪЭТЫР Луизэ.
